ΚΕΦΑΛΑΙΟ 74

**Κεφ. 74 Και αφού πέρασε μια μέρα γίνεται και πάλι (καινούρια) μάχη και νικούν οι δημοκρατικοί και εξαιτίας της ισχύς των θέσεων τους και επειδή είχαν αριθμητική υπεροχή και οι γυναίκες με τόλμη τους βοήθησαν, χτυπώντας από τα σπίτια με κεραμίδια και υπομένοντας τη σύγχυση (ταραχή) σε αντίθεση προς τη (γυναικεία) φύση τους. Και όταν έγινε η υποχώρηση αργά το απόγευμα ,επειδή φοβήθηκαν οι ολιγαρχικοί μήπως οι δημοκρατικοί ,αφού κάμουν επίθεση καταλάβουν αμέσως με τον πρώτο αλαλαγμό τον ναύσταθμο και τους σκοτώσουν, βάζουν φωτιά στα σπίτια που βρίσκονταν γύρω γύρω στην αγορά και στις πολυκατοικίες , για να μην υπάρχει δρόμος προσέγγισης χωρίς να λογαριάζουν (λυπούνται) ούτε τα δικά τους ούτε τα ξένα σπίτια ,ώστε και πολλά πράγματα εμπόρων κάηκαν εντελώς και η πόλη κινδύνεψε να καταστραφεί στο σύνολο της, αν φυσούσε άνεμος τη φωτιά με κατεύθυνση προς αυτή (την πόλη). Και αυτοί ,αφού σταμάτησαν τη μάχη ,καθώς και τα δύο στρατόπεδα απείχαν από πολεμικές ενέργειες τη νύχτα βρίσκονταν σ’ επιφυλακή και το κορινθιακό πλοίο ,όταν είχαν επικρατήσει οι δημοκρατικοί ανοιγόταν με προφυλάξεις στο ανοιχτό πέλαγος και οι περισσότεροι από τους μισθοφόρους διαφεύγοντας την προσοχή (χωρίς να γίνουν αντιληπτοί) πέρασαν στην (απέναντι) στεριά.**

*Στην πρώτη μάχη νίκησαν οι ολιγαρχικοί ενθαρρυμένοι από την παρουσία των Λακεδαιμονίων. Στη δεύτερη μάχη όμως* ***νίκησαν οι δημοκρατικοί για τους εξής λόγους****:*

* *οχυρότητα των θέσεων*
* *αριθμητική υπεροχή*
* *προσχώρηση των δούλων*
* *συμμετοχή των γυναικών*

***Συμμετοχή των γυναικών****: οι πόλεμοι δεν είναι για γυναίκες. Εδώ όμως παίζουν ενεργό ρόλο στις μάχες και τονίζεται η τόλμη και η ψυχραιμία τους. Όταν λοιπόν έχουν να υπερασπιστούν την ελευθερία και την ανεξαρτησία τους, όταν απειλούνται αγαπημένα τους πρόσωπα, τότε δείχνουν τόλμη που ξεπερνά τη γυναικεία φύση τους.*

***Γιατί οι ολιγαρχικοί έκαψαν την αγορά****: μετά την ήττα τους οργάνωσαν την άμυνα τους στα δρομάκια της πόλης. Για να μη χάσουν το ναύσταθμο που ήταν το τελευταίο τους οχυρό, έκαψαν την αγορά που ήταν η μόνη δίοδος προς το λιμάνι. Ήθελαν έτσι να καθυστερήσουν την τελική επίθεση των δημοκρατικών και να σώσουν τουλάχιστον τη ζωή τους.*

* *υπεξανήγετο = ανοίχτηκαν με προφυλάξεις στο ανοιχτό πέλαγος*
* *λαθόντες = χωρίς να γίνουν αντιληπτοί*

*Οι προστάτες τους, τους εγκατέλειψαν, γιατί φοβήθηκαν μήπως αργότερα δε θα μπορούσαν να ξεφύγουν. Αυτοί νοιάζονται μόνο για τα δικά τους συμφέροντα, προκαλούν εμφύλιους και εγκαταλείπουν όσους προστατεύουν, μόλις αντιληφθούν ότι χάνουν το παιχνίδι.*